
Az érzelmi intelligencia, a munka-magánélet egyensúlya és a munkahelyi életminőség vizsgálata a Pannon Egyetem hallgatói körében

A mai világban egyre több hallgató dolgozik egyetemi tanulmányai mellett, nem csak, mint a kötelező szakmai gyakorlat része, hanem tanulmányuk és mindennapi megélhetésük anyagi fedezetének előteremtése céljából diák, rész- vagy teljes munkaidős állást is vállalnak. Dolgozatom célja elsősorban az érzelmi intelligencia és a munka-magánélet egyensúlya közötti kapcsolat vizsgálata. Kutatásomban arra keresem a választ, hogy kimutatható-e kapcsolat a dolgozó és nem dolgozó hallgatók munkahelyi életminősége, és érzelmi intelligenciája között, valamint az érzelmi intelligencia szint és a munka-magánélet egyensúlyi tényezők rangsorolása között. Emellett arra is szeretnék kitérni, hogy van-e különbség az egyetem mellett dolgozó és nem dolgozó egyetemisták érzelmi intelligencia szintje között.
Szakirodalmi források bizonyítják az érzelmi intelligenciának és a munka-magánélet egyensúlyának is pozitív hatását a teljesítményre, ezért érdekelt kutatásom során, vajon a két terület összefügg-e. Kutatásom során az egyes karok hallgatóinak érzelmi intelligencia, munka-magánélet egyensúlya, illetve munkahelyi életminőség tényezőit hasonlítom össze.
Előző kutatásaim eredménye alapján kutatási feltevésem, hogy a különböző érzelmi intelligencia szintű személyek különböző rangsort állapítanak meg a munka-magánéletet befolyásoló munkahelyi és magánéleti tényezők között. Kutatásomhoz a szakirodalmi feldolgozást követően kvantitatív módszertant alkalmaztam. Következtetéseimet egy vidéki egyetem hallgatói válaszai alapján vonom le.



